Publication: Magyar Közlöny
Issue: MK-2002-47 (Year: 2002, Number: 47)
Era: 1990-2004
Section: a 26/2002. (IV. 13.) FVM rendelethez
Paragraph Index: 726

8. Az R. 3. számú mellékletének 3. pontja helyébe a következõ rendelkezés lép: „3. A leölés különleges elõírásai 3.1. Szabadgolyós pisztoly vagy puska Ezek az eszközök különbözõ állatfajok, elsõsorban a tenyésztett szarvas és más nagyvad leölésénél a 3. §-ban foglaltak teljesülése mellett, csak az állategészségügyi hatóság, valamint a külön jogszabályban meghatározott egyéb hatóságok engedélyével és képzett személy alkalmazásával használhatók. 3.2. Lefejezés és a nyak kicsavarása (nyakcsigolyák kificamítása) Ezek a módszerek a 3. §-ban foglaltak teljesülése mellett csak a baromfi és az egyéb madarak leölésénél az állategészségügyi hatóság engedélyével és képzett személy alkalmazásával használhatók. 3.3. Leölés elektromos árammal és szén-dioxiddal A különféle állatfajok e módszerekkel történõ leölését az állategészségügyi hatóság engedélyezi, ha a 3. §-ban foglaltak mellett az e melléklet 2.3. és 2.4. pontjaiban található szabályok is megvalósulnak. Ennek érdekében az állategészségügyi hatóságnak meg kell határoznia a használható elektromos áram erõsségét és behatási idejét, illetve a szén-dioxid koncentrációját és az annak való kitétel idõtartamát. 3.4. Vákuumkamra Ez a módszer csak bizonyos tenyésztett vadon élõ és fogyasztásra szánt szárnyasok (japán fürj, fogoly és fácán) véreztetés nélküli leölésekor alkalmazható. A vákuumkamra alkalmazását az állategészségügyi hatóság akkor engedélyezi, ha a 3. §-ban foglaltak teljesülése mellett gondoskodnak: — az állatoknak olyan légmentesen zárt kamrában való elhelyezésérõl, amelyben a vákuum nagyteljesítményû elektromos szivattyú segítségével gyorsan elérhetõ, — arról, hogy a vákuum az állatok halálának pillanatáig fennmaradjon, — az állatoknak olyan szállítótartályokban való csoportos elhelyezésérõl, amelyek az erre a célra szolgáló vákuumkamrában elhelyezhetõk.”

Source: https://magyarkozlony.hu/hivatalos-lapok/d63eacc997f2e0bd5196f344ce4df581396a7b5d/dokumentumok/6b969b73e3e5127d2b0f80a30214795b734bd310/letoltes